Elvira Öberg

**Elvira Karin Öberg** (født 26. februar 1999 i Kiruna) er en svensk skiskytter. 

Hun ble olympisk mester da hun var med på det svenske laget som vant stafett i Vinter-OL 2022 i Beijing. Öberg ble verdensmester da hun vant fellesstart i VM i skiskyting 2025 i Lenzerheide i Sveits. Hun er også ungdomsverdensmester og vant tre gullmedaljer i ungdomsklassen under Junior-VM i skiskyting 2018. Hun deltok på Sveriges lag som tok bronse på miksstafett i VM i skiskyting 2024 i Nové Město na Moravě i Tsjekkia. Öberg var med på Sveriges lag som tok sølv på stafetten i VM i skiskyting 2024 i Nové Město na Moravě i Tsjekkia.

Hun er yngre søster av Hanna Öberg, som er olympisk mester og verdensmester i skiskyting. 

## Idrettskarriere
### Sesongen 2016/2017
Öberg deltok i ungdomsklassen under Junior-VM i skiskyting 2017, der hun kom på tredjeplass på 10 km individuell start og 16.-plass på sprinten. Hun deltok også i junior-SM i langrenn, og fikk der bronse på 10 km fristil i klassen D17–18 år. Hun vant sprinten og jaktstarten i 18–19-årsklassen under junior-SM i skiskyting, og vant distanseøvelsen i 18–19-årsklassen under SM i rulleskiskyting. Hun ble kåret til «Årets nykommer» under det svenske mesterskapet i skiskyting. 

I den svenske cupen i skiskyting kom hun på fjerdeplass i klassen D18–19 og 17.-plass i klassen D22.

### Sesongen 2017/2018
Hun vant jaktstarten i klassen D18-19 i junior-SM i skiskyting i 2018, og vant også klassen D20–21 i den svenske cupen i skiskyting. I IBU-cupen for junior 2017/18 kom hun på delt niendeplass, sammen med Kamila Żuk. Hun vant distanserennet i klassen D18-19 under SM i rulleskiskyting i 2018. Under SM i skiskyting ble hun kåret til «Årets rakett».

Hun deltok i Junior-EM i skiskyting 2018 i Pokljuka i Slovakia, og kom der på niendeplass på sprinten, men gikk seg opp til andreplass på jaktstarten, bak Polina Sjevnina fra Russland. På 12,5 km enkeltstart kom hun på tiendeplass, og på mix-stafetten kom Sverige på åttendeplass. Hun deltok også i Junior-VM i skiskyting 2018, og fikk der tre gullmedaljer; hun vant sprint og 10 km individuell start individuelt, og deltok på Sveriges stafettlag som vant 3 × 6 km stafett, der hun gikk sammen med Amanda Lundström og Ella Halvarsson. På jaktstarten kom hun på femteplass. 

Hun vant distanserennet i klassen D18-18 under det svenske mesterskapet i rulleskiskyting. Hun ble tatt ut på Sveriges landslag i skiskyting etter denne sesongen. Sommeren 2018 vant hun 18-19-årsklassen i SM i rulleskiskyting, og hun vant kvinnenes skytefinale og den påfølgende superfinalen i skyting under Blinkfestivalen 2018, der hun slo Erlend Bjøntegaard.

### Sesongen 2018/2019
Normaldistansen under SM i skiskyting sesongen 2018/19 ble arrangert i november 2018, og Öberg kom der på niendeplass. Under Junior-VM i skiskyting 2019 fikk Sverige bronse på 3 x 6 km stafett i juniorklassen, der Öberg gikk sammen med Amanda Lundström og Annie Lindh. Individuelt kom hun på 17.-plass på 12,5 km enkeltstart, fjerdeplass på sprinten og 23.-plass på jaktstarten. 

I mars deltok  hun i Junior-EM i skiskyting 2019, der hun kom på 47.-plass på normaldistansen, 14.-plass på sprinten og 24.-plass på jaktstarten. Sverige kom her på 11.-plass på mix-stafetten.

### Sesongen 2020/2021
Hun deltok under VM i skiskyting 2021 på laget på stafett som kom på 5. plass.

### Sesongen 2021/2022
Hun tok sin første verdenscupseier 18. desember 2021 da hun vant jaktstart i Annecy.

## Referanser


## Eksterne lenker
* 
* Profil og resultater hos Skisport365.com
* Resultater hos Skidresultat.se